SK Úradný vestník Európskej únie C 285/3

Oznámenie o začatí čiastočného predbežného preskúmania antidumpingových opatrení, ktoré sa môžu uplatniť na dovoz hliníkových fólií pôvodom z Ruska

(2004/C 285/03)

Komisia dostala žiadosť o čiastočné predbežné preskúmanie podľa článku 11 ods. 3 nariadenia Rady (ES) č. 384/96 (1) („základné nariadenie“).

1. Žiadosť o preskúmanie

Žiadosť podal ruský vývozca Rusal Sayanal, verejná akciová spoločnosť („žiadateľ“).

2. Výrobok

Skúmaným výrobkom sú hliníkové fólie s hrúbkou v rozmedzí od 0,009 mm do 0,018 mm, bez podložky, iba natočené v cievkach so šírkou maximálne 650 mm, pôvodom z Ruska („predmetný výrobok“), bežne deklarované v rámci kódu KN ex 7607 11 10. Tento kód KN má iba informačný charakter.

3. Súčasné opatrenia

V súčasnosti sú v platnosti konečné antidumpingové clá uložené nariadením Rady (ES) č. 950/2001 (2) na dovoz hliníkovej fólie pôvodom, inter alia, z Ruska.

4. Dôvody preskúmania

Žiadosť sa podľa článku 11 ods. 3 zakladá na dôkaze prima facie, že došlo k zmene okolností, ktoré podmienili prijatie opatrení, a tieto zmeny majú trvalý charakter.

Žiadateľ tvrdí a poskytuje dôkazy, že porovnanie bežnej hodnoty na základe jeho vlastných nákladov a cien a vývozných cien do EÚ by viedlo k zníženiu dumpingu značne pod úroveň platných opatrení. Preto na vyrovnanie dumpingu nie je potrebné ponechať opatrenia na súčasných úrovniach, ktoré vychádzali z predtým stanovenej úrovne dumpingu.

5. Postup stanovenia dumpingu

Po porade s poradným výborom Komisia rozhodla, že existujú dostatočné dôkazy odôvodňujúce začatie čiastočného predbežného preskúmania. Týmto Komisia začína preskúmanie podľa článku 11 ods. 3 základného nariadenia, rozsahom obmedzené na prešetrenie dumpingu vo veci príslušného žiadateľa.

Pri vyšetrovaní sa zváži, či je vzhľadom na žiadateľa potrebné zachovať, odstrániť alebo zmeniť a doplniť súčasné opatrenia.

a) Dotazníky

Komisia pošle žiadateľovi a úradom príslušnej krajiny vývozu dotazníky s cieľom získať informácie, ktoré považuje za potrebné pri vyšetrovaní. Tieto informácie a podporný dôkazový materiál by mali byť doručené Komisii do časového limitu uvedeného v bode 6 a) tohto oznámenia.

b) Zhromažďovanie informácií a vypočutie

Týmto vyzývame všetky zúčastnené strany, aby prejavili svoje názory, poskytli aj ďalšie informácie okrem odpovedí na dotazník a pripojili podporný dôkazový materiál. Tieto informácie a podporný dôkazový materiál musí Komisia dostať v časovom limite uvedenom v odseku 6 a) tohto oznámenia.

Navyše môže Komisia zúčastnené strany vypočuť, ak podajú žiadosť s konkrétnymi dôvodmi na ich vypočutie. Túto žiadosť treba podať v časovom limite uvedenom v odseku 6 b) tohto oznámenia.

6. Časové limity

a) Pre strany, ktoré sa chcú prihlásiť a ktoré chcú predložiť odpovede na dotazník a akékoľvek ďalšie informácie

Ak sa počas vyšetrovania majú brať do úvahy údaje od zúčastnených strán, musia sa prihlásiť tak, že sa skontaktujú s Komisiou, vyjadria svoje názory a predložia odpovede na dotazník a všetky ďalšie informácie do 40 dní odo dňa uverejnenia tohto oznámenia v Úradnom vestníku Európskej únie, pokiaľ sa neuvádza inak. Treba venovať pozornosť faktu, že výkon väčšiny procedurálnych práv uvedených v základnom nariadení závisí od toho, či sa strana do uvedeného termínu prihlási.

b) Vypočutie

Všetky zúčastnené strany tiež môžu požiadať, aby ich Komisia v tom istom 40-dňovom limite vypočula.

7. Písomné podania, vyplnené dotazníky a korešpondencia

Všetky podania a žiadosti zúčastnených strán je potrebné vyhotoviť písomne (nie v elektronickom formáte, pokiaľ sa neuvádza inak) a musia obsahovať meno, adresu, adresu elektronickej pošty, telefónne a faxové a/alebo telexové čísla zúčastnenej strany. Všetky písomné podania vrátane informácií požadovaných v tomto oznámení, odpovedí na dotazník a korešpondencie dôverne poskytnutej zúčastnenými stranami sú označené ako „Obmedzené“ (3), a v súlade s článkom 19 ods. 2 základného nariadenia k nim je priložená aj ich neutajená verzia označená ako „Na účely kontroly zúčastnenými stranami“.

Korešpondenčná adresa Komisie:

European Commission Directorate General for Trade Directorate B Office: J-79 5/16 B-1049 Brussels, Belgium Fax (+32 2) 295 65 05 Telex COMEU B 21877

8. Odmietnutie spolupráce

V prípadoch, keď niektorá zúčastnená strana odmietne prístup k potrebným informáciám v časovom limite, alebo ich neposkytne, alebo výrazne bráni vo vyšetrovaní, možno v súlade s článkom 18 základného nariadenia vyvodiť predbežné alebo konečné zistenia, či už sú pozitívne alebo negatívne, na základe dostupných faktov.

Ak za zistí, že niektorá zúčastnená strana poskytla nepravdivé alebo zavádzajúce informácie, nebude sa na tieto informácie prihliadať a v súlade s článkom 18 základného nariadenia bude možné použiť dostupné fakty. Ak zúčastnená strana nespolupracuje alebo spolupracuje len čiastočne a používajú sa dostupné fakty, môže byť pre túto stranu výsledok menej priaznivý, ako keby spolupracovala.

(1) Ú. v. ES L 56, 6.3.1996, s. 1. Nariadenie naposledy zmenené a doplnené nariadením Rady (ES) č. 461/2004 (Ú. v. EÚ L 77, 13.3.2004, s. 12).

(2) Ú. v. ES L 134, 17.5.2001, s. 1. Nariadenie naposledy zmenené a doplnené nariadením Rady (ES) č. 998/2004 (Ú. v. EÚ L 183, 20.5.2004, s. 4). Pozri tiež oznámenie 2004/C 193/03 (Ú. v. EÚ C 193, 29.7.2004, s. 3) o zmene mena a adresy verejnej akciovej spoločnosti Rusal Sayanal.

(3) Znamená to, že dokument je len na interné použitie. Je chránený podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43). Ide o dôverný dokument v zmysle článku 19 nariadenia Rady (ES) č. 384/96 (Ú. v. ES L 56, 6.3.1996, s. 1) a článku 6 Dohody o implementácii článku VI Všeobecnej dohody o clách a obchode z roku 1994 (Antidumpingová dohoda).